b'\n_START_ARTICLE_\nFaust (opera)\n_START_PARAGRAPH_\nFaust je opera v petih dejanjih Charlesa Gounoda. Libreto sta po Goetheju napisala Jules Barbier in Michel Carre. Ker se besedilo opere dokaj oddaljuje od Goethejevega izvirnika, jo uprizarjajo v Nem\xc4\x8diji ve\xc4\x8dinoma pod imenom Margareta. Krstna predstava je bila 19. marca 1859 v pari\xc5\xa1kem gledali\xc5\xa1\xc4\x8du Theatre lyrique. Uspeh je bil velik, saj je \xc5\xbee prvo sezono opera do\xc5\xbeivela 67 ponovitev. Deset let kasneje je Gounod govorjene dialoge uglasbil in v pari\xc5\xa1ki Veliki operi po\xc5\xbeel \xc5\xa1e ve\xc4\x8dje odobravanje. S svojo opero je odlo\xc4\x8dneje vplival na Masseneta, Bizeta in Francka._NEWLINE_Libreto ni mogel upo\xc5\xa1tevati vsega Goethejevega obse\xc5\xbenega dela. Zato sta se libretista omejila le na epizodo prvega dela, in sicer na ljubezenski odnos Margerete in Fausta in njune tragi\xc4\x8dne zaplete ter posledice ljubezenske zveze. Zato so nekateri kritiki besedilu o\xc4\x8ditali zelo povr\xc5\xa1no "pofrancozenje" Goetheja\xc2\xb9._NEWLINE_V sloven\xc5\xa1\xc4\x8dino sta mdr. libreto prevedla Smiljan Samec in Andrej Capuder. Zadnja slovenska uprizoritev opere je bila na odru Cankarjevega doma v izvedbi ljubljanske Opere v za\xc4\x8detku leta 2003.\n_START_SECTION_\nVsebina\n_START_PARAGRAPH_\nGodi se v za\xc4\x8detku 16. stoletja na Nem\xc5\xa1kem.\n_START_SECTION_\nPrvo dejanje\n_START_PARAGRAPH_\nFaustova \xc5\xa1tudijska soba._NEWLINE_Stari Faust, utrujen od premi\xc5\xa1ljevanja o skrivnostih \xc5\xbeivljenja, se\xc5\xbee po stekleni\xc4\x8dki strupa. Tedaj se oglasi od zunaj vesela jutranja pesem z malim zadovoljnih kmetov, ki gredo na delo in pojo hvalnico Bogu. Faustovo srce zalije \xc5\xa1e ve\xc4\x8dja grenkoba, kajti ni ga Boga, ki bi njemu \xc5\xa1e lahko vrnil mladost in ljubezen. Prekolne vero in znanstvo, ljubezen in potrpe\xc5\xbeljivost ter pokli\xc4\x8de hudi\xc4\x8da. \xc5\xa0e isti trenutek stopi predenj Mefisto in se mu ponudi v slu\xc5\xbebo. Faust od njega ho\xc4\x8de le eno, in sicer mladost, ki mu bo vrnila zamujeno slast ljubezni. Mefisto mu je br\xc5\xbe pripravljen izpolniti \xc5\xbeeljo pod pogojem, da mu po smrti zapi\xc5\xa1e du\xc5\xa1o. Faust okleva, Mefisto pa mu poka\xc5\xbee v \xc4\x8darobnem zrcalu sliko prelepe Margarete, ki ga tako prevzame, da takoj podpi\xc5\xa1e pogodbo in izpije \xc4\x8dudodelni napoj. Ves prerojen, mlad in poln novih upov odide s hudi\xc4\x8dem v svet.\n_START_SECTION_\nDrugo dejanje\n_START_PARAGRAPH_\nPred mestnimi vrati. Levo je preno\xc4\x8di\xc5\xa1\xc4\x8de "Pri bogu Bakhusu"._NEWLINE_Dijaki z Wagnerjem in s Sieblom na \xc4\x8delu popivajo z vojaki. Margaretin brat Valentin mora v vojsko in jemlje od prijateljev slovo. Te\xc5\xbeko mu je, ker zapu\xc5\xa1\xc4\x8da sestro samo, zato mu \xc5\xa1tudentje obljubijo, da jo bodo varovali. Wagner se oglasi s \xc5\xa1aljivko o podgani, ko se v dru\xc5\xbebo vrine Mefisto, povzame glas in sam zapoje pesem o zlatu. Na to prerokuje z roke Wagnerju, da bo padel pri prvem naskoku na trdnjavo; Sieblu, da bo ovenel vsak cvet, ki se ga bo dotaknil in \xc5\xa1e, da ni dale\xc4\x8d tisti, ki bo zadal Valentinu smrt. Za tem naredi, da prite\xc4\x8de iz soda, ki visi kot gostilni\xc5\xa1ki izvesek, vrhunsko vino in nazdravi z njim lepi Margareti. Raz\xc5\xbealjeni Valentin pose\xc5\xbee vmes, a tajni uroki mu zlomijo me\xc4\x8d. \xc5\xa0ele pred povzdignjenimi kri\xc5\xbei me\xc4\x8dnih ro\xc4\x8dajev Valentinovih prijateljev omahne mo\xc4\x8d satanovih urokov. Pomlajeni Faust poi\xc5\xa1\xc4\x8de Mefista in ga spomni obljube, da mu bo pomagal do lepega dekleta. Ljudstvo se med tem zbira na ples. Tudi Siebel se vrne, da bi sre\xc4\x8dal Margareto, a Mefisto ga odstrani. Ko Margareta stopi iz cerkve, se ji Faust pribli\xc5\xbea, toda dostojanstveno dekle ga zavrne. Faust je \xc5\xa1e bolj o\xc4\x8daran, Mefisto pa mu da besedo, da ga bo pripeljal do cilja.\n_START_SECTION_\nTretje dejanje\n_START_PARAGRAPH_\nVrt ob Margaretinem domu. V ozadju je zid z vrati, levo gaj, desno paviljon z okni._NEWLINE_Siebel \xc5\xbeeli polo\xc5\xbeiti na Margaretino okno \xc5\xa1opek cvetic, a mu vsaka \xc5\xbee v roki oveni. \xc5\xa0ele ko pomo\xc4\x8di prste v blagoslovljeno vodo, izgubi Mefistova \xc4\x8darovnija svojo mo\xc4\x8d. Mefisto obljubi Faustu, da mu bo preskrbel za Margareto \xc5\xa1e vse druga\xc4\x8dno darilo. Faust izpove svoja \xc4\x8dustva do lepega dekleta v ne\xc5\xbeni pesmi, medtem ko Mefisto, nor\xc4\x8dujo\xc4\x8d se iz njegove slabosti, polo\xc5\xbei pred Margaretina vrata skrinjico ble\xc5\xa1\xc4\x8de\xc4\x8dih draguljev. Margareta se vrne \xc5\xa1e vedno vsa prevzeta od sre\xc4\x8danja s Faustom domov in najde na pragu darilo. Radovedna si nadane dragulje ter se preda radostnemu spominu na nedavno do\xc5\xbeivetje, ki ga ji le za hip skalijo temne slutnje bodo\xc4\x8de usode. Nali\xc5\xa1pano in razigrano jo najde nato soseda Marta, ki se kar ne more dovolj na\xc4\x8duditi njeni lepoti. Mefisto vidi, da je pri\xc5\xa1la prava ura. S priliznjenim dvorjenjem spelje Marto od Margarete, da bi lahko k slednji nemoteno pristopil Faust. In resni\xc4\x8dno se vname med njima plamen ljubezni. Od Margaretine \xc4\x8distosti ganjeni Faust ho\xc4\x8de \xc5\xbee oditi, a Mefisto ga zadr\xc5\xbei. Margareta zaupa svojo vro\xc4\x8do ljubezen zvezdnati no\xc4\x8di, Faust to sli\xc5\xa1i in ji plane v naro\xc4\x8dje. V ozadju se zasli\xc5\xa1i satanski smeh.\n_START_SECTION_\n\xc4\x8cetrto dejanje\n_START_PARAGRAPH_\nV cerkvi._NEWLINE_Margareta pride v cerkev prosit Boga milosti za svojega dragega in za svojega otroka. Glas te\xc5\xbeke vesti, ki jo pooseblja Mefisto, pa ji ne da miru. Tako ne najde za svoj greh ne odpu\xc5\xa1\xc4\x8danja niti tola\xc5\xbebe in se obupana zgrudi na tla._NEWLINE_Pred Margeretino hi\xc5\xa1o._NEWLINE_Na cesti pred Margaretinim domom ljudje navdu\xc5\xa1eno pozdravljajo vojake, ki se zmagoslavno vra\xc4\x8dajo z boji\xc5\xa1\xc4\x8da. Z njimi se vrne tudi Valentin. Ko vpra\xc5\xa1a Siebla po sestri, se mu ta izmika z odgovorom, zato posumi, da ni nekaj v redu in plane v hi\xc5\xa1o. V tem se pojavi z Mefistom Faust, ki je ves skesan zavoljo svoje nepo\xc5\xa1tenosti. Mefisto bi rad s podoknico privabil Margareto, a se namesto nje pojavi Valentin,ki ho\xc4\x8de obra\xc4\x8dunati z zapeljivcem svoje sestre. V dvoboju med njim in Faustom ga Mefisto ob Faustovi strani zabode do smrti. Storilca se naglo izgubita s prizori\xc5\xa1\xc4\x8da, na katerem se \xc5\xbee od vseh strani zbirajo ljudje. Margareta prihiti iz hi\xc5\xa1e, se obupana vr\xc5\xbee ob umirajo\xc4\x8dega brata, ki jo pa zavrne in v poslednjem zdihljaju prekolne. Margareta omahne obupana nad bratovim truplom.\n_START_SECTION_\nPeto dejanje\n_START_PARAGRAPH_\nDivja pokrajina na planini Harz (Klek)._NEWLINE_Mefisto s svojimi \xc4\x8darovnicami praznuje divjo Valpurgino no\xc4\x8d. Na vsak na\xc4\x8din bi rad Fausta premamil s svojimi \xc4\x8darovnijami in priredi pred njim pravi bakanal z vsemi zapeljivostmi svojega kraljestva. A niti bu\xc4\x8dno veselje niti divji ples lepih \xc5\xbeenskih teles ne izni\xc4\x8dita v Faustu spomina na nesre\xc4\x8dno Margareto, ki se mu na koncu celo poka\xc5\xbee v prividu bleda, izmu\xc4\x8dena in s krvavo liso krog vratu. Faust takoj pohiti k njej._NEWLINE_Jetni\xc5\xa1ka celica._NEWLINE_Margareta le\xc5\xbei v je\xc4\x8di in \xc4\x8daka obsodbe, ker je v blaznosti umorila svojega otroka. Faust vdre z Mefistovo pomo\xc4\x8djo v njeno celico, da bi ji pomagal do bega in re\xc5\xa1itve. Margareta spozna glas svojega dragega in pred njegovimi o\xc4\x8dmi o\xc5\xbeive trenutki nekdanje kratke sre\xc4\x8de in bla\xc5\xbeenstva ob njegovi strani. Mefisto priganja k naglici, Margareta pa spozna v njem hudi\xc4\x8da, se odvrne tudi od Fausta, na \xc4\x8digar rokah se ji poka\xc5\xbee Valentinova kri, in od same groze umre. Mefisto jo prekolne, toda njena v trpljenju pre\xc4\x8di\xc5\xa1\xc4\x8dena du\xc5\xa1a vzplove med glasovi pojo\xc4\x8dih angelov v nebo.'